ரங்கசாமி நாயக்கரும் முதலாளிய உற்பத்தி உறவில் நுழைந்து விட்டவர்தான். வியாபாரி. மொத்தக் கொள்முதல் வியாபாரி. ஆனால் நிலப்பிரபுத்துவ சமூகத்தின் மதிப்பீடுகளை மதிப்பதையும் அதிலுள்ள நல்ல குணாம்சங்கள் தொடர்வதையும் விரும்புபவர்.இங்கே தான் முரண்பாடு நிகழ்கிறது. லாபம் ஒன்றையே நோக்கமாகக் கொண்டு நடக்கும் ஒரு தொழிலில் மனிதாபிமானத்திற்கும் தர்மசிந்தனைகளுக்கும், உறவுக்காரர்கள் பற்றிய பழைய மதிப்பீடுகளுக்கும் இடம் இல்லை. இதுதான் புறநிலை யதார்த்தம். இதைப் புரிந்து கொள்ளாத - முதலாளிய உறவுவாழ்க்கைக்குள் பழைய மதிப்பீடுகளுக்கு அதிகமாக முக்கியத்துவம் தந்த - ரங்கசாமி நாயக்கர் அந்த உற்பத்தி உறவின் அடிப்படையில் உருவாகும் சமூகத்தில் எப்படி வெற்றி பெற முடியும்.? அவரது தோல்வி தவிர்க்க முடியாதது என்பதுதான் உண்மை.